CELEX: 32018D0485
Language: ro
Date: 2018-03-19 00:00:00
Title: Decizia de punere în aplicare (UE) 2018/485 a Consiliului din 19 martie 2018 de autorizare a Danemarcei să aplice o măsură specială de derogare de la articolul 75 din Directiva 2006/112/CE privind sistemul comun al taxei pe valoarea adăugată

23.3.2018   
            
            
               RO
            
            
               Jurnalul Oficial al Uniunii Europene
            
            
               L 81/13
            
         DECIZIA DE PUNERE ÎN APLICARE (UE) 2018/485 A CONSILIULUI
   din 19 martie 2018
   de autorizare a Danemarcei să aplice o măsură specială de derogare de la articolul 75 din Directiva 2006/112/CE privind sistemul comun al taxei pe valoarea adăugată
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 291 alineatul (2),
   având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1),
   având în vedere propunerea Comisiei Europene,
   întrucât:
   
               (1)
            
            
               Prin scrisoarea înregistrată la Comisie în data de 21 noiembrie 2017, în conformitate cu articolul 395 alineatul (2) din Directiva 2006/112/CE, Danemarca a solicitat autorizația de a aplica o măsură specială de reglementare a dreptului de deducere a TVA-ului impus anterior, derogând de la articolul 75 din directiva menționată.
            
         
               (2)
            
            
               În conformitate cu articolul 395 alineatul (2) al doilea paragraf din Directiva 2006/112/CE, prin scrisorile din 7 decembrie 2017 și 8 decembrie 2017, Comisia a transmis cererea înaintată de Danemarca celorlalte state membre și, prin scrisoarea din 11 decembrie 2017, a informat Danemarca cu privire la faptul că deține toate informațiile pe care le consideră necesare pentru a analiza cererea.
            
         
               (3)
            
            
               În absența unei măsuri de derogare, legislația din Danemarca prevede că, dacă un vehicul utilitar ușor cu o greutate totală maximă autorizată de trei tone este înregistrat pe lângă autoritățile daneze ca fiind utilizat exclusiv în scopuri profesionale, persoana impozabilă poate deduce în întregime TVA-ul impus anterior pentru costurile de achiziționare și funcționare a vehiculului. Dacă un astfel de vehicul este ulterior utilizat în scopuri personale, persoana impozabilă pierde dreptul de a deduce TVA-ul plătit pentru costul de achiziție al vehiculului.
            
         
               (4)
            
            
               Pentru a atenua consecințele regimului respectiv, Danemarca a solicitat autorizația de a aplica o măsură specială de derogare de la articolul 75 din Directiva 2006/112/CE. Derogarea a fost acordată prin Decizia de punere în aplicare 2012/447/UE a Consiliului (2) și ulterior prin Decizia de punere în aplicare (UE) 2015/992 a Consiliului (3). Această a doua decizie a expirat la 31 decembrie 2017.
            
         
               (5)
            
            
               Măsura ar permite persoanelor impozabile care au înregistrat un vehicul ca fiind destinat exclusiv scopurilor profesionale să folosească vehiculul pentru scopuri personale și să calculeze baza de impozitare corespunzătoare operațiunii asimilate unei prestări de servicii în conformitate cu articolul 75 din Directiva 2006/112/CE aplicând o rată zilnică forfetară și evitând astfel pierderea dreptului de a deduce TVA-ul achitat pentru costul de achiziționare a vehiculului.
            
         
               (6)
            
            
               Metoda de calcul simplificată ar trebui să fie limitată totuși la 20 de zile de utilizare în scopuri personale pentru fiecare an calendaristic, iar cuantumul forfetar al TVA-ului care urmează să fie plătit ar trebui stabilit la 40 DKK pentru fiecare zi de utilizare în scopuri personale. Acest cuantum a fost stabilit de guvernul danez pe baza analizei statisticilor naționale.
            
         
               (7)
            
            
               Această măsură, care ar trebui să se aplice vehiculelor utilitare ușoare cu o greutate totală maximă autorizată de trei tone, urmărește să simplifice obligațiile în materie de plată a TVA-ului ale persoanelor impozabile care utilizează ocazional în scopuri personale vehicule care au fost înregistrate exclusiv pentru utilizare în scopuri profesionale, simplificând astfel procedura de colectare a TVA. Cu toate acestea, o persoană impozabilă va putea în continuare să opteze pentru a înregistra un vehicul utilitar ușor ca fiind destinat utilizării atât în scopuri profesionale, cât și personale. Acționând astfel, persoana impozabilă ar pierde dreptul de deducere a TVA-ului achitat pentru costul de achiziționare a vehiculului, însă nu ar trebui să plătească taxa sub forma unei rate zilnice forfetare pentru utilizarea vehiculului în scopuri personale.
            
         
               (8)
            
            
               Autorizarea unei măsuri ce permite persoanelor impozabile care utilizează ocazional în scopuri personale vehicule înregistrate doar pentru scopuri profesionale să nu își piardă complet dreptul de a deduce TVA-ul impus anterior pentru vehiculele respective se înscrie în logica normelor generale în materie de deducere prevăzute prin Directiva 2006/112/CE.
            
         
               (9)
            
            
               Este necesar ca autorizarea să fie valabilă pentru o perioadă limitată și, prin urmare, ar trebui să expire la 31 decembrie 2020.
            
         
               (10)
            
            
               Pentru a se asigura că obiectivele vizate de măsură sunt atinse, inclusiv pentru a asigura o aplicare neîntreruptă a derogării autorizate anterior și pentru a asigura securitate juridică cu privire la perioada fiscală, este oportun ca prezenta decizie să se aplice de la 1 ianuarie 2018. Având în vedere că Danemarca a solicitat reînnoirea autorizației la 21 noiembrie 2017 și a continuat să aplice la 1 ianuarie 2018 regimul juridic stabilit în dreptul său intern în baza derogării autorizate anterior, așteptările legitime ale persoanelor în cauză sunt respectate în mod corespunzător.
            
         
               (11)
            
            
               În cazul în care solicită o prelungire suplimentară a măsurii de derogare după 31 decembrie 2020, Danemarca ar trebui să transmită Comisiei un raport, împreună cu cererea de prelungire, până la 31 martie 2020.
            
         
               (12)
            
            
               Se consideră că derogarea va avea doar un efect neglijabil asupra cuantumului global al veniturilor din TVA colectate în etapa de consum final și nu va avea niciun impact negativ asupra resurselor proprii ale Uniunii care provin din TVA,
            
         ADOPTĂ PREZENTA DECIZIE:
   Articolul 1
   Prin derogare de la articolul 75 din Directiva 2006/112/CE, în cazul în care o persoană impozabilă utilizează în scopuri personale sau pentru angajații săi sau, în sens mai general, în alte scopuri decât cele profesionale un vehicul utilitar ușor care a fost înregistrat pentru a fi utilizat exclusiv în scopuri profesionale, Danemarca este autorizată să stabilească baza de impozitare în mod forfetar pentru fiecare zi aferentă unei astfel de utilizări.
   Rata forfetară zilnică menționată la primul paragraf este de 40 DKK.
   Articolul 2
   Măsura prevăzută la articolul 1 se aplică numai vehiculelor utilitare ușoare cu o masă totală maximă autorizată de trei tone.
   Această măsură nu se aplică în cazurile în care perioada de utilizare în scopuri personale depășește 20 de zile pe an calendaristic.
   Articolul 3
   Prezenta decizie produce efecte de la data notificării.
   Se aplică de la 1 ianuarie 2018 la 31 decembrie 2020.
   Orice cerere de prelungire a măsurii prevăzute în prezenta decizie se transmite Comisiei până la 31 martie 2020 și este însoțită de un raport care include o reexaminare a măsurii.
   Articolul 4
   Prezenta decizie se adresează Regatului Danemarcei.
   
      Adoptată la Bruxelles, 19 martie 2018.
      
         
            Pentru Consiliu
         
         
            Președintele
         
         R. PORODZANOV
      
   
   
      (1)  JO L 347, 11.12.2006, p. 1.
   
      (2)  Decizia de punere în aplicare 2012/447/UE a Consiliului din 24 iulie 2012 de autorizare a Danemarcei să introducă o măsură specială de derogare de la articolul 75 din Directiva 2006/112/CE privind sistemul comun al taxei pe valoarea adăugată (JO L 202, 28.7.2012, p. 24).
   
      (3)  Decizia de punere în aplicare (UE) 2015/992 a Consiliului din 19 iunie 2015 prin care Danemarca este autorizată să introducă o măsură specială de derogare de la articolul 75 din Directiva 2006/112/CE privind sistemul comun al taxei pe valoarea adăugată (JO L 159, 25.6.2015, p. 66).